|  |  |
| --- | --- |
| Председавајућем Изборног већа Филозофског факултета у Београду, декану проф. др Миомиру Деспотовићу | 16. маја 2021, у Београду |

Поштовани Декане, поштовани чланови Изборног већа,

Одлуком Изборног већа Филозофског факултета Универзитета у Београду од 19. фебруара 2021. године, изабрани смо у комисију за припрему извештаја о кандидатима за избор у звање доцента за ужу научну област **општа психологија** са тежиштем истраживања на клиничкој психологији**.** На конкурс, објављен у огласним новинама Националне службе за запошљавање *Послови* од 3. марта 2021. године, пријавио се један кандидат – **др Велимир Поповић**. Након што је стекла увид у достављену документацију и у радове кандидата, Комисија подноси Изборном већу Филозофског факултета Универзитета у Београду следећи

Извештај

Др Велимир Поповић је рођен 19.1.1956. у Београду. По завршетку гимназије, студирао је на Одељењу за психологију Филозофског факултета Универзитета у Београду, где је дипломирао 1982. године под менторством проф. др С. Радоњића са темом ,,Упоредна студија радова радикалног бихејвиористе Б. Ф. Скинера и философа Г. Рајла”. На истом факултету је 2000. године магистрирао темом „Имагинација и Роршах: Архетиполошко преиспитивање Роршахове методе“, под менторством проф. др Ксенијe Кондић а докторирао темом „Клинички аспекти архетипске психологије“, под менторством проф. др Марије Митић (2009).

Специјализацију из клиничке психологије на Медицинском факултету у Београду завршио је 1990. године, а по окончању свог психоаналитичког тренинга код проф. др Војина Матића прошао је и дидактичку јунговску анализу (1991) код академика Владете Јеротића, родоначелника Јунгове аналитичке психологије у Србији. Од 2001 до 2004. г. едуковао се на „Институту К. Г. Јунг“, Цириху, Швајцарска, код аналитичарке Елинор Барц и супервизора Иана Бејкера и стекао диплому јунговског аналитичара (2004). Од тада је и члан Међународног удружења за аналитичку психотерапију (IAAP).

Од 1983. до 1995 г. др. Велимир Поповић је радио као клинички психолог на Клиници за психијатрију КБЦ „Др Драгиша Мишовић“, у Београду, а затим као клинички психолог − супервизор у Институту за ментално здравље у Београду (од 1995. до 2005) и као психотерапеут у Православном пастирском саветодавном центру (од његовог оснивања 1997. до 2003. године). На Филозофском факултету у Београду запослен је континуирано од 1995, прво у звању асистента приправника, а затим асистента (од 2001) и доцента (од 2011).

Од 1997. године предаје на „Малтешком гешталт психотерапијском институту (GPTI)“, предмете из области аналитичке психологије, метода клиничке психологије и психологије абнормалности, а од 2003. редовни је члан Малтешког удружења психотерапеута. Од исте године предаје Аналитичку психологију, Клиничку процену и Психологију абнормалности студентима гешталт терапије при „Гешталт студију“ у Београду. Од 2006. године учествује у спровођењу едукације из гешталт терапије, као наставник и испитивач, у Хрватској (Загреб, Задар, Ријека), Босни и Херцеговини (Сарајево) и Македонији (Скопље). На новом јунговском институту у Цириху (International School of Analytical Psychology – ISAP Zürich), Швајцарска предаје од 2004. године.

Своје прве научне радове из области клиничке психологије, психологије личности и психологије религије почиње да објављује у другој половини осамдесетих година прошлог века. До сада је објавио две књиге, дванаест поглавља у књигама, двадесет три рада у бројним научним, књижевним и културним часописима, један превод и једну стручну редакцију књига и учествовао радовима самостално или са својим сарадницима на више десетина научних скупова у земљи и иностранству

Од последњег избора у звање доцента, др Велимир Поповић је објавио или саопштио дванаест научних и стручних радова, и то:

**-** *Једно поглавља у тематском зборнику међународног значаја*

У поглављу под насловом: ““I am as I am not” − The Role of Imagination in Construing the Dialogical Self“ објављеном у књизи „Jung’s Red book for our Time” из 2019. на странама 77-102, др Поповић, у општим цртама изнето, разматра однос и евентуални утицај савремених концепција сопства насталих као производ „постмодерног обрта“ на Јунгово поимање и начин конструисања тог појма. Др Поповић представља, разрађује и успешно брани једну од Јунгових темељних поставки, а то је да саморазумевања, разумевања међу појединцима или културама нема без дијалога, јер они и јесу производ дијалога, онаквог каквим га Јунг и припадници његове школе мишљења схватају.

- *Један рад у научном часопису*

У раду под насловом „Пост-постмодерни субјект: улога наративне имагинације у грађењу субјекта“ прихваћеном за штампу у часопису „Култура“ бр. 170, др Поповић бранећи традиционално картезијанско схватање субјекта од постмодернистичког оспоравања субјекта оличеног у појмовима „смрти субјекта“, „смрти аутора“ и сличним, трага за могућим начином обнове појма субјекта у оквирима „постмодернистичког обрта“ и види га у оживљавању негираног појма наратива. Поповић ово „пост-постмодерно“ самство и субјекта заснива на моделу наративног самства и идентитета, супротстављајући се њиховом постмодерном нихилистичком третирању.

*- Пет радова са научних скупова објављених у целини*

Два саопштења др Поповић је са својим сарадницима изложио на научном скупу „Четврти сарајевски дани психологије“ одржаном на Одсјеку за психологију Филозофског факултета у Сарајеву од 21. до 23. априла 2016, и потом објавио у зборнику радова са тог скупа. У првом, „Грађење постмодерног субјекта“ (193-202. стр) изложене су теоријске претпоставке за грађење појма пост-постмодерног субјекта, док се у другом, „Нарација у песку: примена јунговске терапије игром у песку у раду са жртвама трауме“ (203-216. стр) излажу принципи и шездесетогодишњи историјат Јунгове тзв. “Sandplay therapy” и образлажу могућности и користи од примене овог терапијског поступка у раду са жртвама трауме.

Следећа три саопштења др Поповић изложио је самостално у оквиру два симпозијума на 22. семинару са међународним учешћем „Људи говоре…“ одржаном 17. и 18. децембра 2018. у Београду и потом их објавио. Прво под насловом „Имагинарна стварност“ изложено је на националном симпозијуму: „Субјективна реалност, виртуелност и психијатрија“ и објављен (19-33. стр. у књизи „Човеки психа“ уредника Б. Ћорића из 2020). Поповић је ту размотрио психолошке садржаје такозване виртуелне реалности и критички размотрио овај савремени феномен. Друго саопштење под насловом „Неуротичност психијатрије“ објављено у целини у истом извору (199-207. стр) посвећено је разматрању смисла и циљева психотерапије и шире, психијатрије, у оквирима појмовног апарата јунговске аналитичке психологије. Коначно, у трећем саопштењу, „Субјекат у пси- дисциплинама“ (објављено у целини на 65-72. страни књиге „Шта би са социјалном психијатријом“ уредника Б. Ћорића 2017), др Поповић разматра генезу и историју појма самства којег сматра централним за све дисциплине науке и праксе које носе атрибут психичког.

*- Четири рада са научних скупова објављена у изводу,*

презентирана на три домаћа и једном међународном научном скупу

*- Једно пленарно предавање,*

под насловом „ Радикална имагинација − одговор психологије ослобађања на изазов глобализације“, саопштено на 65. конгресу психолога Србије, одржаном од 24. до 27. маја 2017.

На Одељењу за психологију, Филозофског факултета Универзитета у Београду др Велимир Поповић предаје на основним студијама предмете: *Увод у клиничку психологију, Основе клиничке процене, Методе клиничке процене,* а на мастер студијама предмете: *Аналитичка психологија-Јунговска анализа, Етичка питања у клиничкој психологији, Роршахов метод мрља од мастила.* У наставу на постдипломским студијама из Клиничке психологије увео је два нова предмета (*Роршахову методу мрља од мастила* и *Аналитичку психологију/Јунговску анализу*) и осваременио наставу из споменутих и осталих клиничких предмета – увођењем нових тема, проблема, садржаја, наставних јединица, као и нових облика рада са студентима. У раду са студентима др Поповић их подстиче да узимају активну улогу у извођењу наставе, подстиче их такође да спроводе квалитативна истраживања из области клиничке психологије, укључује их у практични рад и стажирање, како током студија тако и при изради мастер радова из области психолошке и клиничке процене и психотерапије. Његов рад вреднован је од стране студената са основних и мастер студија високим оценама, 4,19 и 4,49, редом.

Др Поповић је ментор више студената који су на мастер-студијама Клиничке психологије који су одабрали теме из аналитичке психологије, наративне психологије или Роршахове методе, од којих су неки одбранили своје радове, док су радови других у току.

**Закључак**

• У периоду од последњег избора у звање доцента године до данас др Велимир Поповић је објавио значајне радове из области аналитичке и наративне психологије, неке од њих у престижним међународним публикацијама. Самостално или са својим сарадницима, учествовао је на низу домаћих и међународних скупова, а одржао је и пленарно предавање на највећем и најзначајнијем скупу психолога Србије.

• Квалитет његовог рада у настави потврђен је високим просечним оценама на евалуацијама од стране студената, а увођењем и вођењем нових предмета обогатио је и побољшао мастер-програм Клиничке психологије.

• Mеђународни углед др Поповића као наставника и аналитичког терапеута-супервизора потврђују његов предавачки рад на иностраним високошколским институцијама и чланство у међународним асоцијацијама психотерапеута.

• Коначно, др Поповић годинама учествује у раду Одељења за психологију као руководилац Комисије за нострификацију диплома из области клиничке психологије

Узимајући у обзир све побројане елементе за вредновање рада наставника Филозофског факултета, **комисија без резерве предлаже Изборном већу Филозофског факултета у Београду да др Велимира Поповића буде изабран у звање доцента за ужу област општа психологија**

Чланови комисије за припрему извештаја:

др Жарко Требјешанин, редовни професор у пензији ФАСПЕР-а

др Василије Гвозденовић, редовни професор

др Дејан Лаловић, редовни професор (председавајући)