НАСТАВНО-НАУЧНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

**Извештај о избору др Тамаре Плећаш у звање научни сарадник**

Одлуком Наставно-научног већа Филозофског факултета Универзитета у Београду на седници одржаној 14.05.2021. године, изабрани смо у стручну Комисију за утврђивање услова за стицање научно-истраживачког звања НАУЧНИ САРАДНИК за др Тамару Плећаш. На основу увида у поднету документацију и научни рад кандидата, Комисија подноси следећи извештај.

**Биографија кандидаткиње**

Тамара Плећаш је рођена 20.09.1987. године у Госпићу. Основну школу је похађала у Бањалуци, Атини и Београду. Завршила је Пету београдску гимназију. Основне академске студије филозофије на Филозофском факултету у Београду уписала је 2006. године. Завршила их је 2011. године са просечном оценом 9.76 и завршним радом на тему: „Суверено даривање: критички поглед на филозофску мисао Жоржа Батаја“. Исте је године на Филозофском факултету у Београду уписала мастер академске студије филозофије које је завршила следеће године са просечном оценом 10 и мастер радом на тему: „Филозофско образовање и досезање среће: Епиктетова етика врлина“. За време својих мастер студија Тамара Плећаш је била носилац стипендије Доситеја, коју додељује Фонд за младе таленте Републике Србије. Током 2012. године провела је пет месеци на Универзитету Јањина (The University of Ioannina) као стипендисткиња Државне фондације за стипендирање Републике Грчке (IKY). У децембру 2012. године уписује докторске академске студије на одељењу за филозофију Филозофског факултета у Београду. Просечна оцена на докторским студијама јој је 10. Докторирала је 2021. године са докторском тезом „Епиктетова етика“, а њен ментор је доц. др Александар Добријевић.

Тамара Плећаш је у периоду од 2013. до 2017. године, као стипендисткиња Министарства просвете, науке и технолошког развоја, ангажована на пројекту „Динамички системи у природи и друштву: филозофски и емпиријски аспекти“, чији је руководилац проф. др Живан Лазовић. 2017. године је запослена у оквиру истог пројекта на Филозофском факултету у Београду. Тамара Плећаш је у периоду од 2014. до 2018. године, као докторанд и сарадник у настави, држала вежбе на одељењу за филозофију на предмету Филозофија духа. Од 2015. године укључена је у наставу и на предметима Хеленистичка филозофија и Увод у етику, а од 2018. године држи вежбе и на предмету Историја филозофије Ia.

Излагала је на више домаћих и међународних конференција, од којих се посебно издваја научни скуп „Филозофија и наука“ у организацији Српске академије наука и уметности и Одељења за филозофију Филозофског факултета Универзитета у Београду, као и међународна конференција „Чему још образовање? Образовање и/или еманципација: путеви и распућа“ у организацији Института за филозофију и друштвену теорију. Поред тога, учествовала је у раду две међународне интердисциплинарне летње школе (7th Istanbul Seminars, The Sources of Pluralism – Metaphysics, Epistemology, Law and Politics, Istanbul Bilgi University (Турска) 2014. године, и Seminars on Ancient Greek Literature and Culture, European cultural centre of Delphi (Грчка) 2017. године). Чланица је Међународног друштва за студије неоплатонизма (International Society for Neoplatonic Studies). Тамара Плећаш је од 2020. године део уредништва, а од 2021. године је и једна од заменика уредника часописа *Kritika: časopis za filozofiju i teoriju društva* (ISSN (Online) 2683-5959). Међу њена поља интересовања убраја се стоицизам, античка и хеленистичка филозофија, нововековна и савремена филозофија, као и нормативна етика.

**Анализа научних резултата**

У раду „Sokrat i Epiktet *vs*. prva i druga generacija sofista“ (*Filozofska istraživanja*, Zagreb: Hrvatsko filozofsko društvo, 2021, str. 279-291. ISSN 0351-4706; ISSN 1848-2309), Тамара Плећаш прави поређење између Сократа и првог софистичког покрета са једне, и Епиктета и другог софистичког покрета са друге стране, на позадини једног општијег проблематизовања односа филозофије и софистике. Исцрпна упоредна анализа показује да су се и Сократ и Епиктет на сличан начин односили према софистичким покретима свога доба, што, међутим, не значи да се и њихове позиције нису у одређеном смислу преклапале са софистичким, посебно када је реч о употреби реторике. Ипак, закључак рада је недвосмислен. Наиме, Тамара Плећаш указује да филозофи реторику користе првенствено у сврхе „подстицања на филозофију“, те да је реторика за њих само инструментално добро, чиме се и разликују од софиста.

Текст под називом „Stoičko shvatanje prijateljstva“ (*Theoria* 62 (4), Beograd: Srpsko filozofsko društvo, 2019, str. 73-83. ISSN 0351-2274) испитује разлику између свакодневних, уобичајених разумевања пријатељства и идеалног пријатељства коме теже антички филозофи. У раду су анализирана Платонова и Аристотелова одређења пријатељства, и ауторка је показала да су стоичка одређења пријатељства стварана по угледу на Платоново (Платонов рани дијалог *Лисид*), односно Аристотелово схватање из *Никомахове етике*. Тамара Плећаш у овом раду пружа увид и у својеврсне изазове и парадоксе са којима се суочава стоичка позиција, попут става да је мудрац једини који „истински“ воли, или става да је стоичко пријатељство „ригидни и неоствариви идеал“, истовремено аргументовано указујући на који начин би се стоичка позиција могла успешно бранити.

Кључно питање које се поставља у раду „Svojevoljno umiranje kao afirmacija dostojanstvenog života: smrt i samoubistvo u rimskoj poznoj stoi“ (*Theoria* 57 (2), Beograd: Srpsko filozofsko društvo, 2014, str. 107–119. ISSN 0351-2274) јесте да ли „добровољна“ смрт може да буде морално оправдана и, уколико може, под којим условима. Одговор на то питање је потврдан, барем уколико се говори из перспективе позног стоицизма. Својевољно умирање, како се аргументује, може да буде и израз слободе уколико је промишљено и рационално изабрано, и оно, због тога, може да се подведе под прикладне радње. Тамара Плећаш у раду пролази и кроз одређене критике које би могле да се упуте стоичкој позицији, закључујући рад да римски стоици могу да пруже ваљан одговор на наведене приговоре.

У раду који је посвећен истраживању пре свега, мада не и само, прекомерних емоција са називом „Stoička terapija prekomernih emocija i savremene polemike“ (NISUN 9, *Zbornik Filozofskog fakulteta*, Niš, 2020, str. 191-201. ISBN 978-86-7379-553-9), Тамара Плећаш истражује стоичку позицију, повезујући схватања римских и раних стоика, а затим и указујући на одређене савремене, пре свега (мада не и само) филозофске полемике које се тичу стоичке позиције. Прецизније, испитује се начин на који су стоици анализирали и тумачили одређене прекомерне емоције. Посебан акценат се ставља на стоичку интерпретацију грчке трагедије *Медеја*, односно на систематичну анализу Медејиног гнева, као и на савремене рецепције.

У тексту који се бави испитивањем повезаности политичког делања и прекомерних емоција са насловом „O strastima, slobodi i politici iz perspektive stoičke filozofije“ (Bodin M. i Petrović M. (prir.), *Međunarodna filozofska škola Felix Romuliana: zbornik izlaganja* (19; 2019), Zaječar, 2020, str. 183-189. ISBN 978-86-88123-93-8) Тамара Плећаш полази од става о нераскидивој вези етике и политике који, од стоика, експлицитно износи Сенека у својим *Писмима Луцилију*. Пажљиво се пропитује да ли је својеврсна „тензија“ између унутрашњег мира (коме се у стоицизму тежи), и политичког ангажмана (коме се, такође, тежи, пошто би стоички мудрац, како истиче и ауторка позивајући се на стоике, требало активно да учествује и у државним пословима уколико му се пружи прилика) непремостива, као и да ли је, и у којим је случајевима, оправдано повлачење из политичког живота заједнице.

**Докторска дисертација**

Докторска дисертација Тамаре Плећаш представља прву свеобухватну студију кључних сегмената Епиктетове етике, али и Епиктетове филозофије, у оквирима наше домаће научне заједнице. Циљ који Тамара Плећаш у својој дисертацији поставља јесте да се испита да ли Епиктет следи традицију својих стоичких претходника или одступа од ње, и она у својој анализи аргументовано показује да је одговор на то питање двојак. Наиме, Епиктет, у извесном смислу, не одступа од своје традиције, зато што своје ученике подучава ортодоксној стоичкој етици, расправљајући о филозофским питањима о којима су дискутовали и његови претходници, и полазећи од истих претпоставки о повезаности етике, физике и логике. Са друге стране, Епиктет одступа од своје стоичке традиције зато што инсистира на моралном карактеру, то јест вољи (προαίρεσις-у) и слободи која је претпоставка моралне одговорности. Поред тога, Епиктетова подела етике се показује другачијом у односу на поделе раних стоика, иако и та подела, у одређеној мери, укључује најважније сегменте и питања које је проучавала и традиционална стоичка етика. Тамара Плећаш у својој дисертацији, студиозно и систематично, пружа одговоре и на друга релевантна питања стоичке етике, али и на питање да ли је Епиктетова етика хетерономна и зашто није, као и питање у којој се мери Епиктет ослања на увиде и праксе античких филозофа који нису били стоици. Значај научног рада Тамаре Плећаш огледа се и у томе што се она бави једном актуелном темом, будући да је већина најзначајнијих студија о Епиктету на енглеском и другим језицима написана у претходне две деценије. Самим тим, наведена докторска дисертација доприноси савременој дискусији о Епиктетовој филозофији, стоицизму и, посредно, античкој и хеленистичкој филозофији, као и њиховим нововековним али и модерним рецепцијама.

**Квантификација радова је видљива из библиографије:**

***Радови у међународним часописима* (M23)**

Plećaš, Tamara (2021) „Sokrat i Epiktet vs. prva i druga generacija sofista“, *Filozofska istraživanja*, 162 God. 41 Sv. 2: 279–291. (ISSN 0351-4706; ISSN 1848-2309) (М23 – 4 б)

***Радови у националном часопису међународног значаја* (М24)**

Plećaš, Tamara (2019). „Stoičko shvatanje prijateljstva“, *Theoria* 62 (4): 73-83. (ISSN 0351-2274) (М24 – 4 б)

Plećaš, Tamara (2014). „Svojevoljno umiranje kao afirmacija dostojanstvenog života: smrt i samoubistvo u rimskoj poznoj stoi“, *Theoria* 57 (2): 107–119. (ISSN 0351-2274) (М24 – 4 б)

***Саопштења са међународног скупа штампанa у целини*** **(М33)**

Plećaš, Tamara (2020). „O strastima, slobodi i politici iz perspektive stoičke filozofije“, u Bodin M. i Petrović M. (prir.), *Međunarodna filozofska škola Felix Romuliana: zbornik izlaganja* (19; 2019): 183-189. (ISBN 978-86-88123-93-8) (М33 – 1 б)

Plećaš, Tamara (2020). „Stoička terapija prekomernih emocija i savremene polemike“, NISUN 9, (*Zbornik Filozofskog fakulteta*, Niš): 191-201. (ISBN 978-86-7379-553-9) (М33 – 1 б)

***Саопштења са међународног скупа штампана у изводу* (M34)**

Plećaš, Tamara (2020). „Da li je obrazovanje za koje su se zalagali stoici Musonije Ruf i Epiktet po svom karakteru emancipatorsko“, *Čemu još obrazovanje? / Why still education?* (Beograd: IFDT): 70. (ISBN 978-86-80484-50-1) (М34 – 0,5 б)

Plećaš, Tamara (2019). „Stoicism and the Body“, *Filozofija in Telo = Philosophy and Body, Filozofski maraton 2019 = Philosophical marathon 2019*. (Ljubljana: Znanstvena založba Filozofske fakultete): 19. (ISBN 978-961-06-0275-0 COBISS.SI-ID 302763776) (М34 – 0,5 б)

Plećaš, Tamara (2019). „Savremene interpretacije stoičke terapije strasti“, *Nauka i savremeni univerzitet 9: društveno-humanističke nauke* (Niš: Univerzitet u Nišu, Filozofski fakultet): 131. (ISBN 978-86-7379-517-1) (М34 – 0,5 б)

Plećaš, Tamara (2019). „Epiktet: filozofija obrazovanja kao oblik terapije“, *5. Regionalni studentski simpozij društvenih i humanističkih znanosti, Znanstveni izazovi: normativnost i relativnost* (Split: Sveučilište u Splitu, Filozofski fakultet): 58-59. (ISBN 978-953-352-034-6) (М34 – 0,5 б)

Plećaš, Tamara (2019). „O strastima, slobodi i politici iz perspektive stoičke filozofije“, *Međunarodna filozofska škola Felix Romuliana* (19) (Zaječar): 12. (ISBN 978-86-88123-89-1. COBISS.SR-ID 278920204) (М34 – 0,5 б)

Plećaš, Tamara (2019). „Epiktet vs. prva generacija sofista“, *XIII Mediteranski korijeni filozofije* (Split: Hrvatsko izdavačko društvo i Filozofski fakultet Sveučilišta u Splitu): 78. (ISBN 978-953-352-034-6) (М34 – 0,5 б)

***Докторска дисертација* (М70)**

Plećaš, Tamara (2020). „Epiktetova etika“, Beograd. (Теза је одбрањена 09.04.2021.) (М70 – 6 б)

***Прикази књига***

Plećaš, Tamara (2020). „Epiktet, *Razgovori*, Loznica: Karpos, 2017; Epiktet, *O pitanjima karaktera i moralnog izbora*, Beograd: Srpska književna zadruga, 2019“, *Kritika* 1: 189-193. (e-ISSN 2683-5959; ISSN 2683-5940)

Plećaš, Tamara (2017). „Graziano Ranocchia, Christoph Helmig, and Christoph Horn (Eds.), Space in Hellenistic Philosophy. Critical Studies in Ancient Physics, De Gruyter, Berlin 2014“, *Filozofija i društvo* XXVIII (1): 191-192. (ISSN 2334-8577; ISSN 0353-5738)

***Преводи***

Plećaš, Tamara (2011). Hans Kelzen, „O pojmu norme“, Petar Bojanić, Miljana Milojević (prir.) *Norma, nomos* (Beograd: Službeni glasnik): 27-37. (ISBN 978-86-519-0895-1)

**Закључак**

Истраживачки рад др Тамаре Плећаш указује на њену способност за самосталним истраживањем, али и радом у тиму. Поље њеног истраживачког рада обухвата филозофске теме које су од великог значаја за историју филозофије, етику, епистемологију, метафизику, филозофију духа, филозофију образовања и политичку теорију. Тамара Плећаш у свом истраживању кроз призму етике врлина промишља и испитује стоичку терапеутику емоција, еманципаторски потенцијал стоичког образовања, одређене политичке аспекте стоичке филозофије, као и начине на који се феномен смрти, односно пријатељства тумачио у античкој и хеленистичкој филозофској мисли. Поред наведеног, Тамара Плећаш у својим радовима, као и на саопштењима на научним конференцијама, критички испитује утицај који је на стоичку филозофију (етику, епистемологију, метафизику, итд.) извршила античка филозофија (прецизније, рана грчка филозофија, Сократ, Платон, софистички покрети, Аристотел и кинички покрет), затим полемике које су вођене између стоичке и епикурејске, односно скептичке школе, али и утицај који је стоичка филозофија извршила на касније филозофе и савремену филозофију.

На основу анализе научног доприноса др Тамаре Плећаш закључујемо да квалитет њеног научног рада у потпуности испуњава све услове који су неопходни за избор у звање **научног сарадника**. Тамара Плећаш се у својим радовима бави релевантним филозофским питањима којима приступа темељно, аналитично и са критички освртом, систематично истражујући релевантна филозофска питања. Њени објављени радови, по свом садржају и квалитету, поред докторске дисертације, приказа, превода, конференција и интердисциплинарних школа на којима је Тамара Плећаш учествовала, указују на посвећеност филозофском истраживању и научном раду, као и на жељу да се активно учествује у међународној интелектуалној размени. Комисија, због свега наведеног, са задовољством предлаже да се др Тамара Плећаш изабере у звање НАУЧНОГ САРАДНИКА.

У Београду, 17.05.2021.

**Чланови комисије:**

Доц. др Александар Добријевић

Одељење за филозофију

Филозофски факултет у Београду

Проф. др Машан Богдановски

Одељење за филозофију

Филозофски факултет у Београду

Др Предраг Крстић

Научни сарадник

Институт за филозофију и друштвену теорију